1.

Články 1, 2 a 3 sa nahrádzajú takto: „Článok 1 Predmet úpravy a rozsah pôsobnosti 1. Týmto rozhodnutím sa na úrovni Únie stanovujú ochranné pásma a pásma dohľadu, ktoré majú zriadiť v súlade s článkom 16 ods. 1 smernice 2005/94/ES členské štáty uvedené v zozname v prílohe I k tomuto rozhodnutiu (ďalej len „dotknuté členské štáty“) po zistení ohniska alebo ohnísk vysokopatogénnej aviárnej influenzy pri hydine, ako aj trvanie opatrení, ktoré sa majú uplatňovať v súlade s článkom 29 ods. 1 a článkom 31 smernice 2005/94/ES. 2. Týmto rozhodnutím sa stanovujú určité ochranné opatrenia, ktoré sa majú vykonávať v súvislosti s vysokopatogénnou aviárnou influenzou v členských štátoch alebo ich oblastiach uvedených v prílohe II a ktoré sa vzťahujú na: a) presuny hydiny a jednodňových kurčiat v rámci územia daných členských štátov alebo ich oblastí; b) odosielanie zásielok hydiny a jednodňových kurčiat z chovov v daných členských štátoch alebo ich oblastiach. Trvanie predmetných ochranných opatrení musí byť v súlade s trvaním existencie ochranných pásem a pásem dohľadu v daných oblastiach uvedených v prílohe I. Článok 2 Oblasti, ktoré sa majú uviesť v časti A prílohy I a trvanie opatrení, ktoré sa majú v nich uplatňovať Dotknuté členské štáty zabezpečia, aby: a) ochranné pásma zriadené ich príslušnými orgánmi v súlade s článkom 16 ods. 1 písm. a) smernice 2005/94/ES zahŕňali aspoň oblasti vymedzené v časti A prílohy I k tomuto rozhodnutiu ako ochranné pásma; b) sa opatrenia, ktoré sa majú uplatňovať v ochranných pásmach, ako sa stanovuje v článku 29 ods. 1 smernice 2005/94/ES, zachovali aspoň do dní stanovených pre ochranné pásma v časti A prílohy I k tomuto rozhodnutiu. Článok 3 Oblasti, ktoré sa majú uviesť v časti B prílohy I a trvanie opatrení, ktoré sa majú v nich uplatňovať Dotknuté členské štáty zabezpečia, aby: a) pásma dohľadu zriadené ich príslušnými orgánmi v súlade s článkom 16 ods. 1 písm. b) smernice 2005/94/ES zahŕňali aspoň oblasti vymedzené v časti B prílohy I k tomuto rozhodnutiu ako pásma dohľadu; b) sa opatrenia, ktoré sa majú uplatňovať v pásmach dohľadu, ako sa stanovuje v článku 31 smernice 2005/94/ES, zachovali aspoň do dní stanovených pre pásma dohľadu v časti B prílohy I k tomuto rozhodnutiu. Článok 3a Ochranné opatrenia, ktoré sa majú uplatňovať v oblastiach uvedených v prílohe II 1. Členské štáty uvedené v prílohe II musia zakázať: a) presun hydiny a jednodňových kurčiat z chovov v oblastiach uvedených v prílohe II do iných chovov na území daných oblastí; b) odosielanie zásielok hydiny a jednodňových kurčiat z chovov v oblastiach uvedených v prílohe II; c) presun hydiny a jednodňových kurčiat pochádzajúcich z chovov v oblastiach toho istého členského štátu, ktoré sa neuvádzajú v prílohe II, alebo z chovov v iných členských štátoch alebo tretích krajinách do chovov v oblastiach uvedených v prílohe II. 2. Členské štáty uvedené v prílohe II môžu odchylne od zákazov stanovených v odseku 1 po priaznivom výsledku posúdenia rizika a za predpokladu uplatňovania primeraných opatrení na zmiernenie rizika a posilnených opatrení biologickej bezpečnosti s cieľom zabrániť zavlečeniu a šíreniu vírusu vysokopatogénnej aviárnej influenzy, a to aj v chovoch určenia, povoliť: a) presun hydiny a jednodňových kurčiat z chovov v oblastiach, ktoré sa neuvádzajú v prílohe I toho istého členského štátu, alebo z iných členských štátov alebo tretích krajín do chovov v pásmach dohľadu zriadených v prílohe I v oblastiach uvedených v prílohe II; b) presun hydiny pochádzajúcej z chovu v pásme dohľadu zriadenom v prílohe I v oblastiach uvedených v prílohe II do chovu v tom istom pásme dohľadu, kde nie je žiadna iná hydina za predpokladu, že: i) úradný veterinárny lekár vykonal klinické vyšetrenie hydiny v chove pôvodu v deň odoslania; ii) sa vykonali laboratórne testy na hydine v chove pôvodu v súlade s diagnostickou príručkou do 48 hodín pred odoslaním, a to s priaznivými výsledkami; iii) chov určenia po príchode hydiny podlieha úradnému dohľadu; c) odosielanie zásielok hydiny na okamžité zabitie z chovov v oblastiach uvedených v prílohe II do určeného bitúnku v rámci príslušných ochranných pásem a pásem dohľadu alebo mimo nich v prípade, že v daných ochranných pásmach a pásmach dohľadu nie je k dispozícii primeraný bitúnok alebo kapacity potrebné na zabíjanie sú obmedzené, za predpokladu, že podmienky stanovené v článku 23 ods. 1 písm. a) až h) smernice 2005/94/ES a v písmene b) bodoch i) a ii) tohto článku sú splnené; d) odosielanie zásielok jednodňových kurčiat z ochranných pásem a pásem dohľadu zriadených v oblastiach uvedených v prílohe II do chovu v tom istom členskom štáte mimo oblastí uvedených v prílohe II v súlade s podmienkami stanovenými v článku 24 a článku 30 písm. c) bode iii) smernice 2005/94/ES. 3. Hydina a jednodňové kurčatá uvedené v odseku 2 písm. b), c) a d) sa prevážajú len vo vozidlách, klietkach, kontajneroch, boxoch, ktoré sa vyčistili a vydezinfikovali pod úradným dohľadom a v súlade s pokynmi úradného veterinárneho lekára.“